Uredba Sveta (ES) št. 1549/95

z dne 29. junija 1995

o spremembi Uredbe (EGS) št. 2392/86 o vzpostavitvi registra vinogradov Skupnosti

SVET EVROPSKE UNIJE JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 2392/86 z dne 24. julija 1986 o vzpostavitvi registra vinogradov Skupnosti [1] in zlasti člena 4 Uredbe,

ob upoštevanju predloga Komisije [2],

ker je razvoj vinskega trga pokazal, da je vzpostavitev registra vinogradov Skupnosti bistveni instrument za zagotavljanje nemotenega delovanja skupne ureditve trga za vino ter zlasti za spremljanje in nadzor nad območji, zasajenimi z vinsko trto;

ker so nekatere države članice naletele na tehnične težave, zaradi katerih so v zamudi z vzpostavitvijo tega instrumenta v roku, določenem v Uredbi (EGS) št. 2392/86;

ker je treba te težave upoštevati in zato podaljšati skrajni rok iz člena 4(1) zgoraj navedene uredbe;

ker Akt o pristopu Avstrije, Finske in Švedske obvezuje Avstrijo, da vzpostavi register vinogradov najpozneje do 31. decembra 1996; ker je treba vse roke za vzpostavitev registrov vinogradov uskladiti z rokom, določenim v Aktu o pristopu;

ker morajo biti ukrepi iz te uredbe dovolj fleksibilni, da se lahko prilagodijo razvoju v skupni ureditvi trga za vino; ker mora Komisija ob upoštevanju, da se zdaj o reformi te ureditve trga razpravlja v Svetu, zagotoviti, da se ne sprejmejo takšni ukrepi, ki bi kmalu lahko postali brezpredmetni,

SPREJEL NASLEDNJO UREDBO:

Člen 1

Uredba (EGS) št. 2392/86 se spremeni:

1. V členu 4 se odstavek 1 nadomesti z:

"1. Register se v celoti vzpostavi najpozneje do 31. decembra 1996."

2. V členu 4 se doda naslednji odstavek:

"4. Države članice, ki 1. julija 1995 še niso vzpostavile registra vinogradov ali so ga vzpostavile samo del, do 31. decembra 1996 naredijo referenčno preglednico za celotno območje, zasajeno z vinsko trto.

Države članice do 1. novembra 1995 predložijo Komisiji programe, ki se nanašajo na napredovanje dela na svojih registrih, in, kjer je primerno, poročilo o stanju že opravljenega dela.

Komisija preuči te programe in odobri ukrepe skladno s predvidenimi zahtevami, ki jih je vzpodbudil razvoj skupne ureditve trga za vino.

Skupnost sodeluje pri financiranju tega ukrepa v višini 50 % dejanskih stroškov. Vendar se tistim državam članicam, ki so do 1. julija 1995 vzpostavile samo del registrov vinogradov, a delo dobro napreduje, dovoli te registre dokončati. V takih primerih je financiranje Skupnosti omejeno na izdatke, ki ustrezajo vzpostavitvi poenostavljenega registra za ta območja.

Stroški trenutnega registra vinogradov za regijo Duoro na Portugalskem se sofinancirajo do 31. decembra 1996, kar ne vpliva na možnost, da se v okviru reforme skupne ureditve trga za vino sklene enako financiranje kakor za poenostavljeni register, če je potrebno, da se to delo nadaljuje po tem datumu."

Člen 2

Ta uredba začne veljati z dnem objave v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Luxembourgu, 29. junija 1995

Za Svet

Predsednik

J. Barrot

[1] UL L 208, 31.7.1986, str. 1. Uredba, kakor je bila nazadnje spremenjena z Aktom o pristopu iz leta 1994.

[2] UL C 99, 21.4.1995, str. 43.

--------------------------------------------------